刘彝
夜宿善权寺追怀陈述古
精识世稀及，直道古难有。
哲人虽云亡，遗德不可朽。
尝厌石渠游，是邦爰出守。
浚河纳湖波，股泒活畎亩。
学宫起城隅，涂人或薪槱。
既富而教之，薄俗适忠厚。
矧予平生时，昏弱赖磨揉。
共探姬孔微，肯出皋稷后。
醇源浩罔涯，实行靡容苟。
逝甘老岩阿，寂寞待同叩。
天乎夺大成，旅兹宜兴阜。
我来薙荆榛，雨泪滴杯酒。
恸哭起秋风，落叶纷林薮。
永怀三益恩，语报乏琼玖。
愿子生人间，世世为亲友。